АҞӘА, нанҳәа 10 — Sputnik. Жәеизаҩык асовет аруаа Ԥсҳәы ақыҭан ижуп ҳәа радио Sputnik Аԥсны иазеиҭеиҳәеит жәларбжьаратәи арра-ҭоурыхтә ԥшааратә експедициа "Санчара. Высокогорный фронт 2018" анапхгаҩы Николаи Медвенски.
"1942 шықәсазы Санчаратәи ахырхарҭаҿ иҭахаз асовет аруаа рыԥсыбаҩқәа ҳаҭырла анышә рамадароуп ҳара ҳгәыԥ хықәкны иамоу", — иҳәеит Медвенски.
Санчаратәи ахыҵырҭахь уажәтәи аекспедициа фҩык рыла ишьақәгылан. Ҽыла уахь ихалеит. Иахьнеиз аҭыԥ акәша-мыкәша ирацәан уаанӡа иҵауламкәа анышә зықәдырҳәҳәаз аруаа рыԥсыбаҩқәа.
Аекспедициа 11-ҩык асолдаҭцәа рыԥсыбаҩқәа еизыркит. Урҭ зусҭцәоу макьаназ ишьақәыргылам.
Уаанӡатәи аамҭақәа рзы иԥшааз аԥсыбаҩқәа анышә иамадоуп Ԥсҳәы ақыҭа агәаҟны. Уажәазы ирыԥшааз аԥсыбаҩқәа рзы анышәынҭра ҿыц хыртуп.
Жәларбжьаратәи арра-ҭоурыхтә ԥшааратә експедициа "Санчара. Высокогорный фронт 2018" иалахәын фҩык ауаа. Урҭ дрылан венатәи аҳәынҭуниверситет астудентка Керстен Клинке. Аԥшаарақәа мҩаԥысуан Аԥсны Ахада Рауль Ҳаџьымбеи, Аԥыза-министр ихаҭыԥуаҩ Даур Аршбеи, АШҽМ, АҶА, Акультура аминистрра, Аҟәа араион ахадара рхылаԥшрала.